Document ID: 32004R0748

Komisijas Regula (EK) Nr. 748/2004
(2004. gada 22. aprīlis),
ar kuru groza Regulu (EK) Nr. 2535/2001, ar ko nosaka sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz piena un piena produktu ievešanas kārtību un tarifu kvotu atvēršanu, un ar kuru atkāpjas no minētās regulas
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju [1], un jo īpaši tās 26. panta 3. punktu un 29. panta 1. punktu,
tā kā:
(1) Komisijas Regulas (EK) Nr. 2535/2001 13. panta 2. punkta otrā daļa nosaka, ka to kvotu gadījumā, attiecībā uz kurām atļauju pieteikumu skaits ir ierobežots, pieteikumi var attiekties uz daudzumiem, kas vienādi ar daudzumu, kāds pieejams par katru laikposmu. Pieredze rāda, ka tas attiecas uz Regulas (EK) Nr. 2535/2001 I.F pielikumā minētajām kvotām.
(2) Saskaņā ar Eiropas Kopienas un Šveices Konfederācijas divpusējo nolīgumu, kas apstiprināts ar Padomes un Komisijas Lēmumu 2002/309/EK, Euratom [2], attiecībā uz dažiem Šveices sieriem var noteikt samazinātu muitas nodokli ievešanai Kopienā, ja tie atbilst atsevišķiem nosacījumiem attiecībā uz sastāvu un nogatavināšanas ilgumu. Šveices iestādes pēc dažu sieru specifikācijas izmainīšanas pieprasījušas izmainīt šo sieru aprakstu. Tādēļ Komisijas Regulā (EK) Nr. 2535/2001 [3] iekļautais apraksts attiecīgi jāgroza.
(3) Regulas (EK) Nr. 2535/2001 2. sadaļas I nodaļa attiecas uz kvotām, ko sadala uz diviem sešu mēnešu laikposmiem, kas katru gadu sākas janvārī un jūlijā. Ņemot vērā paplašināšanos 2004. gada 1. maijā, Komisijas Regulā (EK) Nr. 50/2004 paredzētas īpašas importa kvotas, kuras jāatver 2004. gada maijā, lai jauno dalībvalstu uzņēmēji no minētās dienas varētu piedalīties Kopienas kvotu izmantošanā.
(4) Regulas (EK) Nr. 2535/2001 14. panta 1. punktā noteikts, ka atļauju pieteikumus drīkst iesniegt tikai katra sešu mēnešu laikposma pirmajās 10 dienās. Lai Regulu (EK) Nr. 50/2004 varētu īstenot, jāatkāpjas no minētā panta un jāparedz, ka pieteikumu iesniegšanas laikposms ir no 2004. gada 1. līdz 10. maijam.
(5) Regulas (EK) Nr. 2535/2001 16. panta 3. punkts nosaka, ka atļauju derīguma termiņu nevar pagarināt pēc tā importa gada beigām, attiecībā uz kuru tās ir izdotas. Piemērojot šo noteikumu, 2004. gada maijā izdotās atļaujas būtu derīgas līdz 2004. gada 30. jūnijam un tādējādi var gadīties, ka tās netiek izmantotas, jo to derīguma termiņš ir pārāk īss. Tādēļ no minētā panta ir jāatkāpjas, kā derīguma termiņu norādot 150 dienas no atļauju izdošanas dienas.
(6) Tādēļ Regula (EK) Nr. 2535/2001 ir attiecīgi jāgroza.
(7) Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EK) Nr. 2535/2001 groza šādi.
a) Regulas 13. panta 2. punkta otro daļu aizstāj ar šādu:
"Tomēr 5. panta c), d), e), f), g) un h) punktos minēto kvotu gadījumā atļauju pieteikumi attiecas vismaz uz 10 tonnām, bet ne vairāk kā uz katrā laikposmā pieejamo daudzumu.";
b) minētās regulas II D pielikumā aprakstu, kas attiecas uz KN kodu ex04069018, aizstāj ar šīs regulas pielikumu.
2. pants
1. Atkāpjoties no Regulas (EK) Nr. 2535/2001 14. panta 1. punkta, ievešanas atļauju pieteikumus var iesniegt no 2004. gada 1. līdz 10. maijam attiecībā uz kvotām laikposmam no 2004. gada 1. maija līdz 30. jūnijam, kas minēts I A pielikumā, I B pielikuma 5. un 6. punktā, I F un I H pielikumā.
2. Atkāpjoties no Regulas (EK) Nr. 2535/2001 16. panta 3. punkta, to atļauju derīguma termiņu, kuras izdotas saistībā ar 1. punktā minētajām kvotām, var pagarināt pēc tā importa gada beigām, attiecībā uz kuru tās ir izdotas. Atļaujas ir derīgas 150 dienas no to faktiskās izsniegšanas dienas.
3. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 22. aprīlī

Labels: 3
17